Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: is jelenti. E korlátozás mértéke és feltételei tekintetében irányadó az Alkotmánybíróság 34/1994. (VI. 24.) AB határozata.
Paragraph Index: 1141

is jelenti. E korlátozás mértéke és feltételei tekintetében irányadó az Alkotmánybíróság 34/1994. (VI. 24.) AB határozata. A KSH érvelése szerint „az összeírt személyekre vonatkozó információk részletessége miatt... a területi részletezettséggel kombinálva bizonyos esetekben személyes azonosítók nélkül is mód lehet arra, hogy az érintettel kapcsolatba hozzák az adatokat”. Az 1992. évi LXIII. (adatvédelmi) törvény meghatározása szerint személyes adat a meghatározott személlyel kapcsolatba hozható adat, az adatból levonható, az érintettre vonatkozó következtetés, s a személyes adat az adatkezelés során mindaddig megőrzi e minőségét, amíg kapcsolata az érintettel helyreállítható. A törvény tehát általánosságban határozza meg a személyes adat kritériumait, de nem ad eligazítást arra nézve, hogy a kapcsolatba hozhatóság meddig terjedhet, az összefüggés erősségét, valószínűségét, áttételességét tekintve meddig értelmezhető. A kapcsolatba hozhatóság, a következtetések levonása nem lehet korlátlan terjedelmű, hiszen ez nyilvánvalóan ellentétes lenne a kommunikációs alapjogok, így a véleménynyilvánítás szabadsága, a sajtószabadság vagy az információszabadság érvényesülésével. Tekintettel az információs önrendelkezés érvényesülését gátló két alapvető tényezőre, az állami adatkezelőknek és az üzleti szféra adatkezelőinek az adatalanyokkal szembeni információs túlhatalmára, indokolt e két területen a kapcsolatba hozhatóság kritériumait mint az adatok továbbításának korlátját kiterjesztőbben értelmezni, míg a tudományos kutatás szabadságának alkotmányos joga, a tudományos közösség erkölcsi felelősségének magasabb szintje a tudományos kutatás területén e kritériumok szűkebb értelmezését indokolja. A mikrocenzus kérdőíveinek rovataiból és az adatállományok rekordleírásaiból megállapítható, hogy például egyes ritka foglalkozások és kis települések esetében a felvett adatok a település nevének ismeretében — még az érintett neve és lakcíme nélkül is — kapcsolatba hozhatóvá válhatnak az adatszolgáltató személyével. Ugyanakkor az is megállapítható, hogy a településkódok ismerete vagy hiánya nemcsak egyetlen rovat — az adatszolgáltató lakóhelye — értelmezhetőségét érinti, hanem az érintett tartózkodási helye, korábbi lakóhelye, születésekor anyja lakóhelye, munkahelye, illetve tanulmányainak helye rovatok adattartalmát is, ennélfogva e kódok hiánya meggátolná az adatok összefüggéseinek vizsgálatát, s így jelentős mértékben korlátozná a kutatás céljainak (például a mobilitás vizsgálatának) megvalósíthatóságát. Az MTA Közgazdaság-tudományi Kutatóközpont tudományos minőségéhez nem fér kétség. Igazgató Úr levelében ismertette a kutatás körét és célját, valamint kinyilvánította, hogy kész biztosítani az egyes személyek és családok azonosíthatóságát kizáró garanciákat. A fentiek figyelembevételével, amennyiben a Kutatóközpont tételesen vállalja azoknak az adatkezelési (adatvédelmi és adatbiztonsági) garanciáknak a megteremtését, amelyek mind az adatelemzés, mind a kutatási eredmények publikálása során biztosítják az érintettek azonosíthatóságának kizárását, adatvédelmi szempontból nem látom akadályát a településkódok átadásának. E garanciák megteremtésének feltétele, hogy a Kutatóközpont vizsgálatai kizárólag statisztikai aggregátumokra irányuljanak, s az eredmények nyilvánosságra hozatala során a közölt adatok egyedi azonosítást lehetővé nem tévő csoportokra vonatkozzanak. Feltétele továbbá, hogy a személyi adatsorokhoz tartozó településkódokat (mint az egyedi azonosítást egyes esetekben elvileg lehetővé tévő adatokat) a többi alapadattól elkülönítve tárolják, s azokat csak a kutatás céljára kapcsolják össze. Az összekapcsoláshoz — amennyiben a kutatási cél megengedi — dolgozzanak ki olyan kódkonverziót (kapcsolati kódot vagy kód-permutációt), amely biztosítja az adatok összefüggéseinek vizsgálhatóságát, de meggátolja az egyedi adatoknak a konkrét településsel való közvetlen kapcsolatba hozhatóságát. Ezen túlmenően, a Kutatóközpont vezetője köteles gondoskodni az alapadatok biztonságáról, köteles továbbá megtenni azokat a technikai és szervezési intézkedéseket, amelyek kizárják a jogosulatlan hozzáférés, illetve nyilvánosságra hozás lehetőségét. Álláspontomat közlöm a KSH Népszámlálási Főosztálya vezetőjével is. Budapest, 1998. május 27. Üdvözlettel: Dr. Majtényi László (170/K/1998) * * * [Állásfoglalás: a Geológiai Szolgálat közérdekű adatokat kezel; a közérdekű adatkérő nem jogosult ezen adatok piaci értékesítésére, a közérdekű adatok szolgáltatásának jogszerű költségei megtérítendőek] Dr. Farkas István főigazgató úrnak Magyar Geológiai Szolgálat 1143 Budapest, Stefánia út 14. Tisztelt Főigazgató Úr! Az 1997. június 17-én kelt beadványában foglaltakra, melyben a közérdekű adatok nyilvánosságáról szóló törvényi rendelkezések és a Magyar Geológiai Szolgálat adatszolgáltatási gyakorlatának konfliktusai, illetve megoldatlan problémái tárgyában kérte állásfoglalásomat — munkatársaink többszöri telefonos, illetve személyes konzultációin megtárgyaltakra is figyelemmel — az alábbiakban válaszolok:

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes